7. ข้อพิพาททางกฎหมาย

1) บริษัท เอสซี แอสเสท คอร์ปอเรชั่น จำกัด (มหาชน) (“บริษัทฯ”)
เคยมีข้อพิพาททางกฎหมายในคดีแพ่งของศาลแพ่งหมายเลขดำที่ 2432/2549 ระหว่าง บริษัท
สยามเจเนอรัล แฟคตอริ่ง จำกัด (มหาชน) เป็นโจทก์ยื่นฟ้องบริษัท อาร์.ที. คอนแอนด์ทรานส์
จำกัด เป็นจำเลยที่ 1, นายประวัติ รักตพงศ์ไพศาล เป็นจำเลยที่ 2 และบริษัท เอสซี แอสเสท
คอร์ปอเรชั่น จำกัด (มหาชน) เป็นจำเลยที่ 3 ในข้อหาหรือฐานความผิด
ผิดสัญญาโอนสิทธิเรียกร้อง ค้ำประกัน เรียกค่าเสียหายจำนวน 920,031.34 บาท
(เก้าแสนสองหมื่นสามสิบเอ็ดบาทสามสิบสี่สตางค์) ซึ่งบริษัทฯ ได้ต่อสู้คดีในชั้นศาล
โดยศาลแพ่งได้พิจารณาพยานหลักฐานทั้งหมดและได้มีคำพิพากษาเมื่อวันที่ 21 มกราคม 2551
ตัดสินพิพากษายกคำฟ้องโจทก์ในส่วนที่เรียกร้องค่าเสียหายจากบริษัทฯ ตามคดีหมายเลขแดงที่
159/2551 ทั้งนี้ ฝ่ายโจทก์ยังคงสามารถอุทธรณ์คดีต่อศาลอุทธรณ์ได้ภายใน 30 วัน
นับแต่วันที่ศาลชั้นต้น มีคำพิพากษา

2) บริษัทฯได้รับหมายเรียกผู้ต้องหาที่ ยธ 0803.2.2/54 ลงวันที่ 13 มิถุนายน 2550
และหมายเรียกผู้ต้องหา (ครั้งที่ 2) ที่ ยธ 0803.2.2/58 ลงวันที่ 29 มิถุนายน 2550
จากพนักงานสอบสวนคดีพิเศษ กรมสอบสวนคดีพิเศษ ในฐานะผู้กล่าวหา แจ้งข้อกล่าวหาต่อบริษัทฯ
ว่ากระทำความผิดตามพระราชบัญญัติหลักทรัพย์และตลาดหลักทรัพย์ พ.ศ.2535 มาตรา 65
และมาตรา 278 โดยให้กรรมการผู้มีอำนาจของบริษัทฯไปพบเจ้าพนักงาน ที่กรมสอบสวนคดีพิเศษ
ในวันที่ 26 กรกฎาคม 2550 ซึ่งมาตรา 65 ได้กำหนดว่า
“การเสนอขายหลักทรัพย์ต่อประชาชนหรือบุคคลใด ๆ
จะกระทำได้ต่อเมื่อผู้เริ่มจัดตั้งบริษัทมหาชนจำกัด
บริษัทหรือเจ้าของหลักทรัพย์ได้ยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวนต่อสำนักงาน
และแบบแสดงรายการข้อมูลการเสนอขายหลักทรัพย์และร่างหนังสือชี้ชวนดังกล่าวมีผลบังคับใช้แล้ว”
และมาตรา 278 ได้กำหนดว่า “ผู้ใดแสดงข้อความอันเป็นเท็จ
หรือปกปิดข้อความจริงซึ่งควรบอกให้แจ้งในแบบแสดงรายการข้อมูลการเสนอขายหลักทรัพย์และร่างหนังสือชี้ชวนที่ยื่นตามมาตรา
65 ในสาระสำคัญ ต้องระวางโทษจำคุกไม่เกิน 5 ปี
และปรับเป็นเงินไม่เกินสองเท่าของราคาขายของหลักทรัพย์ทั้งหมดซึ่งผู้นั้นได้เสนอขาย
แต่ทั้งนี้เงินค่าปรับต้องไม่น้อยกว่าห้าแสนบาทถ้วน” โดยข้อเท็จจริงเมื่อวันที่ 5 กันยายน 2546 นั้น
บริษัทฯได้ดำเนินการยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์เพื่อจำหน่ายหุ้นสามัญเพิ่มทุนต่อประชาชนทั่วไป
จำนวน 64,600,000 หุ้น มูลค่าที่ตราไว้หุ้นละ 10 บาท ราคาเสนอขายหุ้นละ 15 บาท
คิดเป็นเงิน 969,000,000 บาท (เก้าร้อยหกสิบเก้าล้านบาท)
โดยบริษัทฯได้เปิดเผยข้อมูลในแบบแสดงรายการข้อมูลการเสนอขายหลักทรัพย์และร่างหนังสือชี้ชวนที่ยื่นต่อสำนักงานคณะกรรมการกำกับหลักทรัพย์และตลาดหลักทรัพย์ตามข้อมูลที่มีทุกประการ
กล่าวคือ บริษัทฯได้ระบุการถือหุ้นของ Overseas Growth Fund Inc. ถือหุ้นจำนวน
31,780,000 หุ้น คิดเป็นร้อยละ 12.39 และ Offshore Dynamic Fund Inc. ถือหุ้นจำนวน
29,385,144 หุ้น คิดเป็นร้อยละ 11.46 ตามข้อมูลที่บริษัทฯมี โดยไม่ทราบว่า Overseas
Growth Fund Inc. และ Offshore Dynamic Fund Inc. มีผู้ถือหุ้นเป็นกลุ่มเดียวกัน
และไม่ได้รวมการถือหุ้นเป็นกลุ่มเดียวกันในแบบแสดงรายการข้อมูลการเสนอขายหลักทรัพย์หรือร่างหนังสือชี้ชวน

ณ ปัจจุบัน กรมสอบสวนคดีพิเศษได้ส่งเรื่องให้กับสำนักงานอัยการสูงสุดเพื่อพิจารณา
และเรื่องดังกล่าวอยู่ในระหว่างการดำเนินกระบวนพิจารณาของพนักงานอัยการ โดยบริษัทฯ เชื่อว่า
บริษัทฯ สามารถชี้แจงข้อมูลและข้อเท็จจริงให้แก่พนักงานอัยการและศาล
ให้สามารถเข้าใจได้ว่าบริษัทฯ มิได้กระทำผิดตามข้อกล่าวหา
โดยบริษัทฯพร้อมจะต่อสู้คดีในชั้นศาลต่อข้อกล่าวหาดังกล่าวตามกระบวนการของกฎหมายทุกประการ